

**Il-kwalità tal-arja fil-Belt Valletta affettwata mill-cruise liners**

**Fil-Port il-Kbir isir it-tieni eżerċizzju biex titkejjel il-kwalità**

**tal-arja bħala parti minn proġett dwar l-emissjonijiet mill-vapuri**

Fi tmiem il-ġimgħa tat-23 u l-24 ta’ Ġunju 2018, BirdLife Malta [kejlet](https://youtu.be/DdkR4m2PHVg) għat-tieni darba l-kwalità tal-arja fil-Belt Valletta. Dan l-eżerċizzju sar waqt il-wasla u t-tluq ta’ erba’ *cruise liners* u numru ta’ vapuri oħra iżgħar fil-Port il-Kbir bħala parti mill-proġett [Together against Air Pollution from Ships](https://birdlifemalta.org/conservation/current-projects/together-air-pollution-ships/) li għaddejja bih bħalissa l-NGO. Kampjuni tal-arja li ttieħdu faċċata tat-terminal tal-passiġġieri tal-*cruise liners* fl-Isla juru konċentrazzjoni qawwija ta’ frak fin ħafna (*ultrafine particles*) u ta’ NO₂ meta fil-port kienu deħlin jew ħerġin il-vapuri tal-passiġġieri, inkella meta dawn kienu marbutin mal-moll.

Bl-għajnuna ta’ esperti min-[Nature and Biodiversity Union (NABU)](https://en.nabu.de/), li huma l-imsieħba tal-BirdLife fil-Ġermanja, u bl-assistenza tal-espert tal-kwalità tal-arja Dr Axel Friedrich, ġew imkejla livelli għoljin ta’ tniġġis tal-arja fi Ġnien il-Gardjola fl-Isla. Għall-ħabta tat-8:00 meta fil-port kien dieħel *cruise* liner u kien hemm ieħor diġà marbut mal-moll, il-livelli ta’ *ultrafine particles* telgħu għal 110,000 pt/cm³ (partiċelli għal kull metru kubu) waqt li l-ammont ta’ NO₂ tela’ għal 135 µg/m³ (mikrogrammi kull metru kubu). Fis-18:00 waqt li kien hemm *cruise liner* ieħor ħiereġ mill-Valletta Cruise Port, ġew imkejla massimu ta’ 74,000 pt/cm² ta’ *ultrafine particles* u 166 µg/m³ ta’ NO₂.

Dan ifisser li matul ix-xhur tas-sajf, meta fil-Port il-Kbir jistgħu jorbtu f’daqqa massimu ta’ seba’ bastimenti tal-passiġġieri, dawn il-vapuri jikkontribwixxu biex ikomplu jiżdiedu l-livelli diġà għoljin ta’ emissjonijiet fl-arja f’Malta. Fost tagħrif ieħor eżistenti, stimi meħudin mill-[Indiċi tal-Kwalità tal-Arja](https://www.eea.europa.eu/themes/air/air-quality-index) ppubblikat mill-Aġenzija Ewropea għall-Ambjent fil-bidu tal-2018 jikklassifikaw il-kwalità tal-arja f’Malta bħala fqira ħafna.

B’kuntrast mal-progress fit-tnaqqis tal-emissjonijiet minn sorsi oħra bħall-użu ta’ sistemi li jnaddfu l-gassijiet mill-*exhaust* għall-karozzi, trakkijiet u impjanti tal-enerġija; [l-emissjonijiet](http://www.airclim.org/sites/default/files/documents/Air%20pollution%20from%20ships_Nov_2011.pdf) tal-ossidi tan-nitroġenu (*nitrogen oxides*)fil-qasam tat-tbaħħir m’hemmx obbligu li jiġu ffiltrati. U dan jidher ċar meta wieħed iqabbel it-tagħrif marbut ma’ *ultrafine particles* li nġabar mill-Marsa fit-23 ta’ Ġunju għall-ħabta ta’ nofsinhar. Kaġun tat-traffiku qawwi li kien hemm dak il-ħin f’dawn l-inħawi, ġew imkejla livelli għoljin f’medja ta’ 16,000 pt/cm³ fejn għandu x’jaqsam ma’ *ultrafine particles*.

Axel Friedrich spjega kif “l-emissjonijiet mill-vapuri għandhom effett fuq is-saħħa tal-bniedem, għax jeffettwaw ħażin il-funzjoni tal-pulmuni u jżidu r-riskju ta’ mard kardjovaskulari, kif ukoll l-ażma li jiġi kkawżat b’mod partikolari minn ossidi tan-nitroġenu u [*ultrafine particles*](https://www.ncbi.nlm.nih.gov/pubmed/21835436)*”.*

Dan jgħodd b’mod partikolari għal Malta, fejn ir-[Rapport tal-UE dwar l-Implimentazzjoni Ambjentali għal Malta](http://ec.europa.eu/environment/eir/pdf/report_mt_mt.pdf) ppubblikat is-sena l-oħra juri li l-ispiża esterna relatata mas-saħħa f’dak li għandu x’jaqsam mat-tniġġis tal-arja tammonta għal aktar minn €182 miljun fis-sena u li kull sena jintilfu 44,000 ġurnata xogħol minħabba *leave* tal-mard relatat mat-tniġġis tal-arja. Dawn l-ispejjeż jiġu koperti mis-sistema nazzjonali tal-kura tas-saħħa.

Residenti li jgħixu viċin il-port huma l-aktar milquta mit-tniġġis tal-arja mill-vapuri. Madanakollu, dan il-frak fin fl-atmosferajinġarr mijiet ta’ kilometri ’il ġewwa fejn jikkontribwixxi għal problemi lokali fil-kwalità tal-arja anke ’l bogħod mill-portijiet. [Ċifri](http://www.airclim.org/acidnews/2011/AN2-11/ship-pollution-causes-50000-deaths-year) tal-Kummissjoni Ewropea jistmaw li 50,000 persuna jmutu qabel iż-żmien kull sena fl-Ewropa minħabba t-tniġġis tal-arja mill-vapuri.

BirdLife Malta temmen li t-tniġġis tal-arja hu wieħed mill-akbar sfidi ambjentali fid-dinja flimkien mal-użu tal-plastik u r-reati kriminali ambjentali. Kulma jaffettwa lill-ambjent naturali tagħna jaffettwa lilna direttament bħala bnedmin u m’hemm xejn li jista’ jaffettwana aktar min-nifs li nieħdu. Huwa għalhekk li BirdLife Malta daħlet għal dan il-proġett u anke hawnhekk qed tibbaża l-argumenti, il-pariri u l-assistenza kollha tagħna fuq ir-riċerka xjentifika.

Nappellaw lill-Gvern biex jindirizza bis-serjetà l-problema tat-tniġġis tal-arja mill-vapuri f’Malta u jerfa’ r-responsabbiltà billi jagħti l-eżempju f’dan il-qasam. Dan billi jadotta politika ta’ żero emissjonijiet fil-qasam tat-tbaħħir.

**TMIEM**

**Għal aktar informazzjoni, ikkuntattja lil:**

Nathaniel Attard

BirdLife Malta Communications Manager

Tel: 2134 7645/6 Ext. 512

Cell: 9947 4705

Email: nathaniel.attard@birdlifemalta.org

**Ħoloq utli (agħfas fuq il-ħoloq biex tiftaħhom):**

* [Il-proġett ‘Together against Air Pollution from Ships’ ta’ BirdLife Malta](https://birdlifemalta.org/conservation/current-projects/together-air-pollution-ships/)
* [L-Indiċi tal-Kwalità tal-Arja tal-Aġenzija Ewropea għall-Ambjent](https://www.eea.europa.eu/themes/air/air-quality-index)
* [It-Tniġġis tal-arja mill-vapuri (2011). Fuljett ippubblikat minn AirClim u ħames NGOs ambjentali oħra](http://www.airclim.org/sites/default/files/documents/Air%20pollution%20from%20ships_Nov_2011.pdf)
* [L-Analiżi tal-Implimentazzjoni Ambjentali tal-UE - ir-rapport dwar MALTA](http://ec.europa.eu/environment/eir/pdf/report_mt_mt.pdf) u [Factsheet](http://ec.europa.eu/environment/eir/pdf/factsheet_mt_mt.pdf)

**Mehmuż:**

* Dokument b’tabelli mill-kejl tal-kwalità tal-arja

**Niżżel ir-ritratti minn hawn:** [**https://we.tl/vf9V2zpsB6**](https://we.tl/vf9V2zpsB6)

* Għażla ta’ ritratti meħudin waqt il-kejl tal-kwalità tal-arja fil-Valletta Cruise Port (Ritratti ta’ Eleni Karatzia)

**Niżżel il-filmati minn hawn:** [**https://youtu.be/DdkR4m2PHVg**](https://youtu.be/DdkR4m2PHVg)

* Filmat tat-tieni eżerċizzju biex titkejjel il-kwalità tal-arja li sar fi Ġnien il-Gardjola fl-Isla u fil-Marsa, flimkien ma’ kummenti tal-espert dwar il-kwalità tal-arja Axel Friedrich (Filmati ta’ Eleni Karatzia, muntaġġ ta’ Kinga Kupska)